b'\n_START_ARTICLE_\nIdrijski \xc5\xbelikrofi\n_START_PARAGRAPH_\nIdrijski \xc5\xbelikrofi so slovenska jed z Idrijskega, narejena iz rezan\xc4\x8devega  testa s krompirjevim nadevom in zna\xc4\x8dilno obliko. Priprava poteka po tradicionalnem receptu, ki je bil opisan v sredini 19. stoletja, natan\xc4\x8den izvor jedi pa zaradi pomanjkanja zgodovinskih virov ni znan. Pripravljajo se kot predjed, priloga k mesnim jedem ali samostojna jed, zabeljena z ocvirki. Tipi\xc4\x8dna idrijska priloga je t. i. bakalca, omaka iz jagnjetine in zelenjave._NEWLINE_Idrijski \xc5\xbelikrofi so prva slovenska jed, ki je bila za\xc5\xa1\xc4\x8ditena na ravni Evropske unije kot\xc2\xa0\xc2\xbbZajam\xc4\x8dena tradicionalna posebnost\xc2\xab. Proizvodnja geografsko ni omejena, vsi izdelovalci in restavracije, ki \xc5\xbeelijo ponujati jed pod tem imenom, pa morajo biti certificirani.'